Masud Gharahkhani

**Masud Gharahkhani** (født 1982) er en norsk politiker (Ap) som fra 2017 er stortingsrepresentant for Buskerud og er stortingspresident siden 2021. Han er født i Teheran og utdannet radiograf. 

## Liv og virke
### Bakgrunn
Masud Gharahkhani er sønn av politikeren Bijan Gharahkhani. Gharahkhani ble født 22. september 1982 i Teheran og kom til Norge i 1987 med familien som flyktninger fra Iran via et halvt år i Istanbul. De var helt uten penger da de kom til Norge. Familien er opprinnelig fra Teheran. Han kom til Norge fem år gammel og vokste opp i Skotselv, Øvre Eiker. Ved ankomst til Norge bodde familien den første tiden på et asylmottak. Moren Sara er lærer. Han er utdannet radiograf, og har arbeidet på Blefjell sykehus avdeling Kongsberg og Rjukan.

### Politikk
Han har jobbet som faglig ungdomssekretær i LO Vestfold og fylkessekretær i Buskerud Arbeiderparti. Som fylkespolitiker ble han den første mannlige lederen av likestillingsutvalget i Buskerud fylkeskommune, og satt også i fylkeskommunens hovedutvalg for utdanning. Ved stortingsvalget 2009 var han Arbeiderpartiets sjuende kandidat fra Buskerud.

Han ble kjent da han på Arbeiderpartiets landsmøte i 2011 fikk stående applaus for sitt innlegg om reisen fra Teheran til Drammen, under en integreringsdebatt sammen med Jonas Gahr Støre.

Tidligere statsminister Jens Stoltenberg har kalt Gharahkhani «et ekstraordinært politisk talent» og «en suksesshistorie i det norske samfunnet».

Gharahkhani ble valgt inn på Stortinget i 2017 for Buskerud og satt i Kommunal- og forvaltningskomiteen. Gharahkhani var gruppeleder for Arbeiderpartiet bystyret i Drammen og var medlem av Arbeiderpartiets programkomite forut for stortingsvalget 2013.

Gharahkhani hadde en reell mulighet til å bli landets første ordfører med innvandrerbakgrunn i 2011, men tapte for Tore Opdal Hansen fra Høyre. Han ble innstilt som ordførerkandidat på nytt i 2015, men tapte igjen for Hansen. Rett etter valget i 2015 ble han møtt med kritikk fra sine egne vedrørende sin lederstil.

Gharahkhani var leder for Arbeiderpartiets migrasjonsutvalg som avga innstilling høsten 2018. Den har blitt møtt med betydelig kritikk fra organisasjoner som NOAS og Amnesty og partier både til høyre og venstre for Arbeiderpartiet.

Da lærere ved Øren skole i Drammen nektet elever å gå med nisselue på en juleavslutning gikk Gharahkhani ut og understreket at det er viktig at barna får oppleve norsk kultur og tradisjon. På spørsmål om juleavslutninger og skolegudstjenester svarte han til Aftenposten at «Jeg deltok på det, jeg hadde anbefalt det for mine barn, og ser ikke noe problem ved at skolen arrangerer gudstjenester så lenge eleven og familien har et valg om ikke å gå.» ''VG''s Anders Giæver kalte uttalelsen for en ekte filipine; den kulturelle og religiøse toleransen i et nøtteskall. Rektor ved skolen beklaget i etterkant at lærerne hadde nedlagt forbud mot nisseluer.

#### Stortingspresident
Stortinget valgte 25. november 2021 Gharahkhani til stortingspresident etter at Eva Kristin Hansen trakk seg.

Den 18. november 2021 opplyste daværende stortingspresident Eva Kristin Hansen til NTB at hun trakk seg som stortingspresident etter at politiet hadde kunngjort at det ble innledet etterforskning av seks ikke navngitte stortingsrepresentanter i forbindelse med de såkalte «pendlersakene». Fra den 18. november satt hun kun formelt som stortingspresident, mens stortingsrepresentant Svein Harberg (H) ledet presidentskapet og i praksis da var stortingspresident inntil ny stortingspresident ble valgt 25. november.

Gharahkani har etter at han ble president, blant annet i 2022, uttalt seg kritisk til Ali Khamenei og regimet i Iran og uttrykt støtte til opposisjonen. I 2022 ble Norges ambassadør til Iran kalt inn for å motta en protest fra regjeringen i Iran. I 2023 ble Gharakhani fotografert sammen med Farah Diba, enken etter Reza Pahlavi. I 2025 møtte Gharakhani sønnen Reza Pahlavi II.

I en kommentar i *[[Klassekampen]]* 11. oktober 2025 hevdet historiker Mohammad M. Izadi at Gharahkhani gjennom sitt virke som stortingspresident har støttet opp om forsøk på regimeendring i Iran, og at dette etter hans syn kan gjøre det vanskeligere for personer med minoritetsbakgrunn å få høye tillitsverv i Norge.

#### Krigen i Iran 2026
I forbindelsen med Irankrigen 2026 sa Gharahkhani til *[[VG]]* at krigen er en mulighet for regimeendring. Gharahkhani mente at Reza Pahlavi hadde størst oppslutning blandt iranere, og at det iranske regimet kom ikke til å overleve. MDG-leder Arild Hermstad fremholdt Stortingspresidenten ikke bør opptre splittende og Abdullah Alsabeehg (Ap) mener det er uheldig å støtte USAs krigføring. Den 13. mars 2026 kritiserte *[[Aftenposten]]* på lederplass Gharahkhani for rolleblanding. Statsminister Jonas Gahr Støre (Ap) har vist forståelse for Gharahkhanis opptreden som Støre beskriver som uttrykk for en «privat mening». På TV 2s *[[God morgen Norge]]* 13. mars 2026 fremholdt Gharahkhani at hans aktiviteter er forenlig med rollen som stortingspresident.

## Stortingets presidentskap
* 2021–2025: Stortingspresident
* 2025–2029: Stortingspresident

## Stortingskomiteer
* 2017–2018: Medlem av Familie- og kulturkomiteen
* 2018–2021: Medlem av Kommunal- og forvaltningskomiteen
* 2021–2021: Andre nestleder av Næringskomiteen
* 2021–2025: Medlem av Den utvidede utenriks- og forsvarskomiteen
* 2025–2029: Medlem av Den utvidede utenriks- og forsvarskomiteen

## Politiske verv
* Leder AUF i Buskerud 2004–2007
* Sentralstyremedlem AUF 2006–2008
* Formannskapet Øvre Eiker kommune 2007–2010
* Leder Buskerud fylkeskommunes likestillingsutvalg 2007–2011
* Fylkestingsrepresentant 2007–2011
* Ordførerkandidat Drammen Ap 2011
* Gruppeleder Drammen Ap 2011–2017
* Programkomitemedlem (Arbeiderpartiets partiprogram 2013–2017) 2011–2012
* Leder av Arbeiderpartiets migrasjonsutvalg

## Utmerkelser
*  2. klasse av Jaroslav den vise-ordenen, Ukraina (2022)

Begrunnelsen for tildelingen var Gharahkhanis «betydelige personlig innsats for å styrke mellomstatlig samarbeid, for å vise støtte til Ukrainas suverenitet og territorielle integritet og gitt betydelig bidrag til å skape oppmerksomhet i verden om Ukrainas situasjon», opplyste Stortinget.

## Fotnoter


## Referanser


## Litteratur
*  Odd Myklebust og Masud Gharahkhani *Norge i mitt hjerte* (Aschehoug) ISBN 9788203394010

## Eksterne lenker
* 
* 
*